kardosdrur/scandi-wiki huggingface dataset:
Hanne Uldal

Hanne Uldal (født 14. maj 1950) er en dansk sanger og skuespiller. Hanne Uldal er uddannet skuespiller fra Statens Teaterskole, Statens Scenekunstskole, i 1973. Hanne Uldal havde sin teaterdebut i 1973 på Det Ny Teater i rollen som Nanette i den musikalske komedie No, No, Nanette, og som revyskuespiller i den første Hjørringrevy, ligeledes i 1973. Hun har i de følgende år spillet et varieret repertoire på de Københavnske teatre. I 1980'erne havde Hanne Uldal mange opgaver på Det ny Teater under Knud Poulsen, og senere har Betty Nansen Teatret, under ledelse af Henrik Hartmann og Peter Langdal, dannet rammen om mange af Hanne Uldals teateropgaver. I 2015 skal Betty Nansen Teatret genopsætte Black Rider, hvor Hanne Uldal har rollen som Anna. I 2018 optrådte hun ved Zulu Comedy Galla i rollen som Bodil fra A.P. Møller Fonden.

Privatliv 
Hanne Uldal dannede i perioden 1973 til 1975 par med skuespilleren, teater- og filmmanden samt teaterdirektøren Peter Schrøder, med hvem hun har sønnen Mikkel Schrøder født 1974. I årene 1979-88 var Hanne Uldal gift med filmmanden Jørgen Leth, med hvem hun har børnene Kristian Leth født 1980 og Tomas Leth født 1981. Parret havde i årene 1982 - 1988 produktionsselskabet, Leth og Uldal Productions, hvor Hanne Uldal producerede Jørgen Leths film. Hanne Uldal var derefter gift med Jens Aas indtil 2012. Parret har sønnen Julius Aas født i 1992.

Filmografi

Film 
 Skal vi danse først? (1979)
 Udenrigskorrespondenten (1983)
 Notater om kærligheden (1989) – et billeddigt.
 Caroline - den sidste rejse (2012)
 Julemandens datter 2 - Jagten på Kong Vinters krystal (2020)
 Den næstsidste (2021)

Tv-serier 

 Ludvigsbakke (1978)
 Rejseholdet (2000-2004)
 De udvalgte (2001)
 Bedre skilt end aldrig (2016)

Udvalgte priser og hædersbevisninger 
 2015: Reumert (for bedste kvindelige birolle i Cabaret, Det Kongelige Teater)

Referencer

Eksterne henvisninger 
 

Sangere fra Danmark
Skuespillere fra Danmark
Reumertprisen for årets kvindelige birolle
North American Aviation

North American Aviation var en amerikansk flyproducent fra 1930'erne til 1967, hvorefter de fusionerede med Rockwell-Standard Corporation og skabte North American Rockwell Corporation og siden ved en sammenlægning i 1973 med andre divisioner af Rockwell kom til at hedde Rockwell International.

Inden fusionen var de bl.a. ansvarlige for en række historiske fly, herunder T-6 Texan, P-51 Mustang, B-25 Mitchell, F-86 Sabre og X-15 og endvidere moduler til Apollo-programmet og anden del af Saturn V raketten.

Rockwell International (inklusiv North American Aviation og Rocketdyne divisionerne) blev solgt til Boeing i 1996.

Flyproducenter fra USA
Stephen Blumberg

Stephen Blumberg (født 8. juli 1948) er en af verdenshistoriens største bogtyve. Han er kendt for at have stjålet mere end 20.000 sjældne bøger og 10.000 manuskripter fra mere end 140 universiteter i 45 stater i USA og Canada. De stjålne bøger blev tilsammen vurderet til $20 millioner.

Motiv 
Blumberg stjal bøgerne, fordi han ville redde dem fra bibliotekerne, som han mente blot lod bøgerne stå og smuldre. Han har altid været en excentrisk karakter, og dette argument brugte hans forsvarere også i retssagen mod ham i 1990-1992, for at få en så mild dom som muligt.

Retssagen 
Men inden retssagen skulle Blumberg først fanges. Han havde i 1988 købt en stor villa i Ottumwa Iowa i USA, hvor han havde alle sine stjålne bøger. En medskyldig fortalte FBI om Blumbergs tyverier, og jagten gik ind på ham. Via et ID-kort, som Blumberg havde stjålet, og nogle af hans fingeraftryk, lykkedes det universitetsbetjenten, J.Steve Huntsberry, at finde Blumberg. Han blev anholdt den 20. marts 1990, og FBI gennemsøgte hans hus i Ottumwa og fandt henved 20.000 bøger i villaen. 

Blumbergs forsvarere havde set det håbløse i at få ham kendt uskyldig, og havde derfor håbet, at han kunne få en mild dom i form af fx psykiatrisk behandling ved at lade ham kende skyldig som sindssyg, men man mente fra myndighedernes side, at Blumberg godt vidste, hvad han gjorde, da han stjal bøgerne.
Blumberg blev den 31. juli 1991 idømt 71 måneders fængsel og tildelt en bøde på $200.000, men blev den 29. december 1995 løsladt.

I 2003 var den gal igen, da Blumberg blev anholdt for at stjæle glasmalede vinduer.

Bogtyve
Personer fra USA
North American

North American kan henvise til flere artikler:

 North American Aviation – en amerikansk flyproducent fra 1930'erne til 1967, typisk blot omtalt North American.
 North American Airlines – et amerikansk flyselskab stiftet i 1989.
Investitur

Investitur (fra latin investire = "klæde på", heraf "indsætte") er den højtididelige indsættelse af en person i et kirkeligt eller verdsligt embede eller ved overdragelse af ejendom i form af len fra en lensherre til en vasal. Den højtidelige indsættelse har ofte form af en ceremoni med symbolske indslag, hvor den der indsættes kan overgives insignier, autoritets- og værdighedstegn knyttet til den position vedkommende får. Ceremonien kan også indeholde forskellige former for edsaflæggelser.

I 1000-tallet hævdede pavemagten, at paven havde eneretten til at indsætte embedsmænd i gejstlige embeder. Kravet medførte en vis uro blandt verdslige fyrster, specielt i Det Tysk-Romerske Rige, hvor kejseren hidtil havde udnævnt biskopper til embeder pga. det tyske feudalsamfunds opbygning. Konflikten har fået navnet investiturstriden.

Religion i middelalderen
Feudalisme
Orenæs

Orenæs, tidligere Orenæsgaard, er en gammel hovedgård, som nævnes første gang i 1231 og kaldt Hvededal fra 1793 til 1870. Gården ligger i Nørre Vedby Sogn, Falsters Nørre Herred, Maribo Amt, Guldborgsund Kommune. Hovedbygningen er opført i 1870 ved Ove Petersen og nedrevet i 1981, ny hovedbygningen er opført i 1982.

Orenæs Gods er på 725 hektar med Nærstrandgård.

Ejere af Orenæsgaard 

 (1231-1351) Kronen
 (1351) Oluf Jensen Saltensee
 (1351-1517) Sorø Kloster
 (1517-1544) Mogens Eskildsen Gjøe
 (1544) Elline Mogensdatter Gjøe
 (1544-1766) Kronen
 (1766-1774) Johan Christoffer von Westen
 (1774-1793) Christoffer Ulrik von Westen
 (1793-1869) Den Danske Stat
 (1869-1907) Johannes Peter Christian Seehusen Wilhjelm
 (1907-1908) Petrea Agathe Ussing gift Wilhjelm
 (1908-1948) Georg Peter Ussing Wilhjelm
 (1948-1949) Julie Henriette Neergaard-Dibbern gift Wilhjelm
 (1949-1966) Otto Johannes Wilhjelm
 (1966-1995) Nils Wilhjelm
 (1995-) Lars Wilhjelm

Ekstern henvisninger 

 Orenæs Gods

Kilder 

J. P. Trap: Danmark 1955, Kraks Landbrug

Herregårde i Guldborgsund Kommune
Herregårde i Maribo Amt
Dansk Folkeparti (1941-1943)

Dansk Folkeparti var et dansk politisk parti, der eksisterede under 2. verdenskrig. Det blev grundlagt 1. marts 1941 af udbrydere fra Det Konservative Folkeparti, Danmarks Retsforbund, Socialdemokratiet samt et medlem af Folketinget for Danmarks Nationalsocialistiske Arbejderparti. Partiet gik ind for en korporativ stat og var antikommunistisk.

Partiet var i en kortere periode repræsenteret i Folketinget ved smedemester Theodor M. Andersen (tidligere DNSAP) og kontorchef Svend E. Johansen (tidligere Retsforbundet).

Den første leder af partiet var Victor Pürschel, tidligere folketingsmedlem for de Konservative, som han også havde været næstformand for. Nazisten Wilfred Petersen, der var tidligere leder af Dansk Socialistisk Parti, blev kort efter organisatorisk leder af Dansk Folkeparti og trak det i retning af nazisme og antisemitisme. Det fik Victor Pürschel og hovedparten af de andre ledende medlemmer til at forlade Dansk Folkeparti i løbet af 1941. Det tidligere folketingsmedlem for Danmarks Nationalsocialistiske Arbejderparti var den sidste til at forlade partiet i marts 1943, bortset fra Wilfred Petersens proselytter, der blev. Partiet var nu ikke længere opstillingsberettiget til folketingetsvalget i april 1943 og besluttede i stedet at føre kampagne for at boykotte valget. Derefter gik partiet i opløsning. Efter krigen blev flere af grundlæggerne dømt i retsopgøret.

Dansk Folkeparti opfattede sig selv som et nationalt dansk nazistparti i modsætning til Frits Clausens DNSAP, hvis tyskorienterede linje de anså for landsforræderisk. Konflikten mellem de to nazistiske partier var derfor præget af åbent fjendskab.

Navnesammenfald 
Da det nuværende Dansk Folkeparti blev grundlagt i 1995, påpegede flere medier, at partiets navn var blevet brugt af et nazistisk parti under krigen. Ifølge Dansk Folkeparti er der tale om et tilfældigt navnesammenfald, da man ikke kendte til det gamle parti fra 1941-43.

Eksterne henvisninger 
 Dansk Folkeparti i leksikon.org
 Dansk Folkeparti anno 1942 kristeligt-dagblad.dk 30. oktober 2007

Nazistiske partier
Nazistiske partier i Europa til 1945
Etableret i 1941
Ophørt i 1943
Folkeparti (1941-1943)
Folkeparti (1941-1943)
Producent (medier)

En producent inden for underholdnings- og medieindustrien er den person, der har det øverste administrative, indholdsmæssige og økonomiske ansvar for produktionen af en film, tv-serie, musikudgivelse og lignende, men som ikke er involveret i den egentlige tekniske udarbejdelse af et værk. I den amerikanske underholdningsindustri svarer det til en "executive producer".

Filmproducent 
En filmproducent repræsenterer produktionsselskabet, har ansvaret for finansieringen af filmprojektet og overvåger typisk flere film administrativt uden at deltage i det enkelte projekt. Den person, der direkte leder den enkelte produktion økonomisk, administrativt og til dels også kunstnerisk, kaldes en filmproducer. Man kan også tale om, at det er filmselskabet som sådan, der er filmens producent.

Executive producer 
I musikindustrien bruges begrebet executive producer om den person, der har ansvaret for det forretningsmæssige aspekt af produktion, distribution og promotion i forbindelse med et album. Rollen kan bl.a. bestå i at sørge for finansiering og budgetbevilling. Til tider bidrager en executive producer med kunstneriske input, såsom hvilke sange der kommer med på det endelige album, og i hvilken rækkefølge sangene er placeret. I dette tilfælde er executive producer som regel en person, der har haft noget at sige under produceringen af nogle af sangene på albummet. Navnet på en bestemt executive producer bruges undertiden som et salgsargument over for distributørerne. I nogle tilfælde kan en executive producer være den person, der "opdagede" en bestemt artist, eller en person der repræsenter en artist, enten som agent eller advokat.

Videregående uddannelser i Danmark
Stillingsbetegnelser
Filmfolk
Massemedier
Filmhold
Producer

En producer kan henvise til flere stillingsbetegnelser:
Filmproducer
Musikproducer eller pladeproducer
Teaterproducer
Tv-producer og radioproducer – kaldes også tilrettelægger

Se også
Producent
Valnæsgård

Valnæsgaard er en gammel sædegård på det nordvestlige Falster, som nævnes første gang i 1135.

Gården blev kaldt Egenseborg fra 1135 til 1400 (Eknæsburgh i Kong Valdemars Jordebog) og kaldt Egenæs til 1798, hvorefter den har heddet Valnæsgaard.

Hovedbygningen er opført på en ældre bygnings fundamenter i 1910 ved Thorvald Gundestrup.

Oprettet som hovedgård i 1766 ved auktion over krongodset – omfattede da sognene Vålse og Kippinge. I 1798 tilbagekøbte kronen en stor del af bøndergårdene. For at øge hovedgårdens jordtilligende blev der i 1800-tallet foretaget foretaget store inddæmningsarbejder, bl.a. ved Myggetvig.

Valnæs Gods er på 446 hektar

Ejere af Valnæsgaard 

 (1135-1766) Kronen
 (1766-1795) Hans Bergeshagen Hincheldey
 (1795-1806) Edvard Bergeshagen Hincheldey
 (1806-1808) Frants Thestrup
 (1808-1835) Peter Thestrup / Frants Thestrup
 (1835-1862) Heinrich Hansen
 (1862-1874) Enke Fru Hansen
 (1874-1899) C. V. Grandjean Hansen
 (1899-1903) Alexander Andersen
 (1903-1918) Christopher Adam Valdemar Knuth
 (1918) Steen Giebelhausen
 (1918-1922) J. Diderichsen
 (1922-1930) L. du Plessis de Richelieu
 (1930-1932) E. Lauesen
 (1932-1934) Th. Fleron Dahl
 (1934-1947) Chr. S. Dahl
 (1947-) Valnæsgaard A/S

Kilder 
 J.P. Trap: Danmark, Kraks Landbrug

Noter 

Herregårde i Guldborgsund Kommune
Herregårde i Maribo Amt
Elektrogalvanisering

Elektrogalvanisering er når et metal får overført metalioner fra et andet metal via en væske (elektrolyt) med samme metalioner som dem der skal overføres ved hjælp af elektrisk strøm. Dette fx for at beskytte metallet mod korrosion. Eksempelvis kobber der anvendes som anode (pluspol), mens det ønskede metal der skal galvaniseres er katoden (negative pol). Ved at sætte strøm til kredsløbet, vil anoden oxideres og frigive metalionerne via elektrolytten (sur/alkalisk) til katoden, som modtager metalionerne og kobberet deponeres herpå (reduceres).

Eksemplet med kobber (Cu) som anode, zink (Zn) som katode i en opløsning af kobber(II)sulfat (CuSO4) i et jævnstrømssystem (DC):

Anoden (oxideres): Cu(s, højre) → Cu2+(aq) + 2e-(aq)

Katoden (reduceres): Cu2+(aq) + 2e-(aq) → Cu(s, venstre)

———————————————————————————

Samlet: Cu(s, højre) → Cu(s, venstre)

Referencer 

Teknologi
Arek Onyszko

Arkadiusz "Arek" Onyszko (født 12. januar 1974 i Lublin) er en polsk tidligere professionel fodboldspiller og nuværende -træner. Onyszko var som aktiv målmand og spillede for flere polske og danske klubber. Han har også repræsenteret  på forskellige landshold.

Karriere

Klubkarriere 
Onyszko spillede først i en række forskellige polske klubber og fik flest kampe i Lech Poznań og Widzew Łódź. I sommeren 1998 fik han kontrakt med Viborg FF, og her fik han 173 førsteholdskampe i løbet af fem sæsoner. Derpå skiftede han til OB, hvor han opnåede i alt 224 kampe i perioden 2004-2009. Her blev han fyret, efter at han var blevet dømt for vold. Derpå skrev han i sommeren 2009 under på en toårig kontrakt med FC Midtjylland, men allerede efter få måneder blev han fritstillet i denne klub i kølvandet på nogle kontroversielle meninger, han var fremkommet med i en bog (Fucking polak). Han vendte derpå tilbage til Polen, hvor han skrev under på en 6 måneder lang kontrakt hos den polske 1. divisionsklub, Odra Wodzisław. Efter endnu et kort ophold i en anden polsk klub indstillede han i 2011 sin aktive karriere.

Landshold 
Onyszko var i et par omgange med i polske landsholdstrupper, og han opnåede i 1992 to kampe for . Han var også med i truppen til OL 1992 i Barcelona, men her fik han ikke spilletid, da Polen spillede sig til sølvmedaljer efter finalenederlag til . Nogle år senere opnåede han to venskabskampe på A-landsholdet.

Trænerkarriere 
Efter afslutningen af sin aktive karriere har Onyszko haft ansættelse som målmandstræner i flere omgange, dels i polske klubber, dels for flere af de polske ungdomslandshold.

Privatliv 
Den 22. marts 2009 blev han arresteret for vold mod sin ekskone. Et par måneder senere, den 24. juni 2009 faldt der dom i sagen og han blev idømt tre måneders fængsel, hvoraf de to måneder var betinget. Det blev dog besluttet at han kunne afsone sin dom i en fodlænke. 

Den 5. november 2009 udgav Onyszko selvbiografien Fucking polak hvor han blandt andet beskriver sin tid i OB og sit liv uden for fodboldbanen. I bogen beskriver Onyszko sit had mod bøsser og sin beundring for Hells Angels.

Referencer

Eksterne henvisninger 

 Arek Onyszko på 90minut.pl 

Fodboldspillere fra Polen
Fodboldtrænere fra Polen
Fodboldspillere fra Legia Warszawa
Fodboldspillere fra Polonia Warszawa
Fodboldspillere fra Lech Poznań
Fodboldspillere fra Widzew Łódź
Fodboldspillere fra Viborg FF
Fodboldspillere fra Odense Boldklub
Fodboldspillere fra FC Midtjylland
Deltagere for Polen ved sommer-OL 1992
Olympiske sølvmedaljevindere fra Polen
Sygepleje

Sygepleje er, som ordet siger, kunsten at pleje de(n) syge. Dette er gennem alle tider (frem til og med i dag) blevet varetaget af enhver, der har kunnet yde assistance til en syg eller tilskadekommen. Typisk er dette hverv tilfaldet husstandens kvinder, om end man gennem tiden også har kunnet hente hjælp hos alt fra kloge koner til munke og nonner. Indtil for relativt nylig blev evnen til at yde sygepleje anset, i den vestlige verden, som værende en medfødt, kvindelig evne; det var ikke nødvendigvis noget, kvinder skulle oplæres i, da det lå i deres natur. Til visse tider har man endda haft holdninger til, at sygepleje udelukkende var en kvindelig egenskab, og således noget, mænd var ude af stand til at udføre.

I nyere tid har staten etableret uddannelsen til sygeplejerske som et studie, der læses ved professionsskolerne samt universiterne. Den uproffesionelle sygepleje udføres sideløbende med den professionelle sygepleje, eftersom enhver som plejer en syg person, f.eks. moderen der plejer sit syge barn, stadigvæk drager denne form for omsorg og pleje. Sygeplejeopgaver bliver i dag varetaget af sygeplejersker både inden for primær- og sekundærsektoren (i eget hjem/plejehjem og hospital). Inden for disse sektorer bliver syge og alderdomssvækkede mennesker ligeledes passet og plejet af øvrige faggrupper foruden sygeplejersker, disse faggrupper tæller social- og sundhedshjælpere og -assistenter, sygehjælpere med flere.

I dag associeres sygepleje ofte med omsorg; de to ord opfattes ikke sjældent som synonymer. Imidlertid er sygepleje mere end omsorg, ligesom omsorg er mere end sygepleje. Alt efter hvilken sygeplejeteoretisk vinkel, der ligger til grund for sygeplejen, kan sygepleje have mange forskellige aspekter, herunder praktiske, mellem-menneskelige, omsorgsmæssige, relationelle, organisatoriske, koordinerende, ledelsesmæssige og forebyggende aspekter. Fortalere for de forskellige betragtninger kan eksempelvis findes blandt følgende sygeplejeteoretikere: Florence Nightingale (1820 – 1910), Joyce Travelbee (1926 - 1973), Virginia Henderson (1897 - 1996) og Merry Elisabeth Scheel (1929 - 2007).

Sygepleje må adskilles fra lægegerningen. En læges primære funktion er at helbrede den syge eller tilskadekomne, mens sygeplejerskens primære funktion er at udøve sygepleje (inkl. omsorg) før, under og efter behandling finder sted. Populært kan det siges, at lægens gerning ophører med fraværet af sygdom, mens sygeplejen dækker alle de aspekter af menneskets eksistens, hvor patienten (eller dennes pårørende/omgivelser) har brug for professionel viden og hjælp; således varetager sygeplejen også den profylaktiske dimension.
Vita Pardulfi

Vita Pardulfi er et værk af Skt. Pardulf (død 737), en gejstlig mand fra Limoges i det centrale Frankrig, som blev skrevet omkring midten af det 8. århundrede.

Vita Pardulfi er bemærkelsesværdigt for de indsigter der gives in livet i Aquitaine på denne tid. Værket indikere også den generelle agtelse der blev tildelt Odo af Aquitaine, i modsætning til det negative billede der blev gengivet i Fortsættelsen af Fredegars krøniker som blev bestilt af hertug Childebrand, som var halvbror til Odos rival Karl Martell.

Reference 
 Fouracre, Paul (2000). The Age of Charles Martel. Pearson Education. 

Franker
Krøniker
America's Army

America's Army er et computerspil udviklet af USA's hær med henblik på at rekruttere soldater.

I dag er det blevet et vældig populært spil – og ikke kun til rekrutteringsformål. I spillet er der lagt meget fokus på det taktiske element, ligeledes har man forsøgt at gøre spillet så realistisk som muligt. Man har f.eks. ikke særlig meget liv sammenlignet med mange andre 1. persons skydespil. Man går hovedsageligt rundt, det vil sige at der ikke er køretøjer med i spillet. Dog har man implementeret dette element i patch 2.7 der udkom i september 2006 (AA:SF Overmatch).

PC version 1.0, med undertitlen "Recon", var udgivet den 4. juli 2002. Siden har der været mange opdateringer, og der kommer jævnligt nye.

Eksterne henvisninger 

Computerspil fra 2002
First-person shooter
Linux-spil
Windows-spil
Computerspil baseret på Unreal-motoren
United States Army
Etne

Etne er en kommune i den sydlige del af Vestland fylke i Norge. Den grænser til kommunerne Kvinnherad, Odda, Sauda, Suldal og Vindafjord; de tre sidstnævnte i Rogaland. Totalt areal er 708 kvadratkilometer og indbyggertallet er ca 4.000. Omkring halvdelen af indbyggerne i kommunen bor i byerne Etnesjøen og Skånevik.
Nabokommunerne Ølen og Vindafjord slog sig sammen til Vindafjord kommune fra 1. januar 2006. Etne var inviteret til at være med i sammenslutningen, men har valgt at stå udenfor som en selvstændig kommune indtil videre.

14. maj 2005 blev nogle af de nordlige dele af Etne lagt ind under Folgefonna nationalpark. Lundal og Mosdal blev fredet helt ned til Åkrafjorden ved Mosnes. Det er den eneste del af nationalparken, som går ud til havet.

Tusindårssted 
Kommunens tusindårssted er gården og kirkestedet ved Stødle. Kommunen har valgt mottoet «Stødle – heilagstad og hovdingsete» for sit valg.

På Etne kulturhus har kommunen etableret et tusindårscenter som et af delmålene i projektet «Tusenårsstaden på Stødleterrassen».
Kommunen har haft lokale arbejdsgrupper, som har udarbejdet et formidlingsprojekt knyttet til historien om Stødle og Etnebygden.

Personer fra Etne 

 Erling Skakke († 1179)
 Magnus Erlingsson († 1184), konge
 Karoline Bjørnson († 1934), skuespiller
 Knut Markhus, skolemand, politiker, leder av Noregs Mållag († 1963)
 Gunnar Berge (1940-), politiker, regeringsmedlem
 Solveig Horne (1969–), politiker, regeringsmedlem

Referencer

Eksterne henvisninger 
 Etne kommune 
 Kultur i Etne på kart  fra Kulturnett.no 
 360-graders panorama over Etne  foto: Espen Mills
 Stort bilde over Etne, med mulighet for zooming  foto: Espen Mills

 
Kommuner i Vestland
Kommuner i det tidligere Hordaland fylke
Børn i Afrika

Børn i Afrika er en dansk forening, der i samarbejde med Folkekirkens Nødhjælp yder støtte til arbejdet for de værst stillede børn i Afrika. Den er blandt andet involveret i skoleprojekter til fordel for forældreløse børn i Kampala og i Rakai-distriktet i Uganda. Foreningen blev stiftet i 1998 efter en koncertturné, hvor African Children's Choir optrådte rundt omkring i Danmark. Foreningen har ca. 400 medlemmer, men mange flere bidragydere. Af underprojekter kan nævnes: husbyggeprojekt  hvor man kan købe en anpart i et hus for en meget fattig familie der bor under usle forhold, blyantsprojektet der sørger for skolematerialer til mere end 1000 børn på skoler i landdisktrikterne,  skolesponsorater til forældreløse børn i slumkvarterer og i fattige landområder der er hårdt ramt af HIV/AIDS-smitte. Børn i Afrika har gennemført 14 studieture til Uganda og Kenya med det formål at studere forskellige udviklingsprojekter. Foreningen udgiver et trykt medlemsblad 3 gange årligt.

Eksterne henvisninger 
Børn i Afrika
Children in Africa
 Billeder fra Børn i Afrikas arbejde og fra Uganda

Ngo'er
Folkekirken
Internationale solidaritetsbevægelser
Jotunheimen nationalpark

Jotunheimen nationalpark er en norsk nationalpark, der ligger i Lom, Vågå og Vang kommuner i Oppland samt Luster og Årdal kommuner i Vestland. Parken blev oprettet i 1980 og er på 1151 km². Utladalen naturværnsområde grænser op til selve nationalparken. I Jotunheimen findes flere af de højeste fjeldtoppe i Nordeuropa, blandt andet Galdhøpiggen (2.470 m) og Glittertind (2.465 m).

Navnet "Jotunheimen" betyder "Kæmpernes hjem", og det er relativt nyt, idet det først er blevet officielt fra 1862, hvor Aasmund Olavsson Vinje, en af pionererne i indførelsen af nynorsk, bragte det på banen inspireret af det tidligere anvendte "Jotunfjellene", der var blevet anvendt om selve fjeldene. Vinje skrev en digtsamling til områdets pris i 1864 med titlen Diktsamling.

Jotunheim er også velkendt fra den nordiske mytologi. Desuden optræder området som scene i Henrik Ibsens skuespil Peer Gynt.

Se også 

Jotunheimen

Ekstern henvisning 
 Direktoratet for naturforvaltning, informasjon om Jotunheimen nasjonalpark 

Nationalparker i Norge
Vestlands geografi
Jotunheimen